tartuNLP/wikipedia-smugri-20251201 huggingface dataset:
Paolo Antonio Foscarini

Paolo Antonio Foscarini (umbes 1565 Montalto Uffugo, Itaalia – 10. juuni 1616, Montalto Uffugo) oli itaalia teadlane ja teoloog.
1615. aastal avaldas ta teose "Lettera sopra l'opinione de' Pittagorici, e del Copernico, della mobilità della terra e stabilità del sole" ("Kiri arvamusest Pythagorase ja Copernicuse, Maa liikuvuse ja Päikese paigalseisu kohta"), milles kinnitas Koperniku heliotsentrilise maailmasüsteemi õigsust ning mille katoliku kirik 1616. aastal keelustas.
Elulugu.
Karmeliidi preester nagu ka tema vend Polybius, õppis ta Napolis Carmine Maggiore kloostris, kus sai teoloogiaprofessoriks. Ta oli Tropea kloostri prior, karmeliitide ordu provintsiaalvikaar ning 1608. aastaks Calabria provintsiülem.
1611. aastal avaldas ta usulise raamatu "Meditationes, preces, et exercitia quotidiana" ("Meditatsioonid, palved ja igapäevased harjutused"), milles ülistas teadusi kui vahendeid jumala armu ja teadmiste tunnetamiseks, ning 1613. aastal "Institutionum omnis generis doctrinarum tomis VII. comprehensarum Syntaxis" ("--"), mille pühendas ordukindral Sebastiano Fantonele. See traktaat visandas seitsmeköitelise entsüklopeedia, mis käsitleks vabasid kunste, füüsikat, metafüüsikat, eetikat ning skolastilist ja müstilist teoloogiat, rõhuasetusega matemaatikal ja füüsikal. Foscarinil polnud siiski aega selle teose kirjapanekuks. 1615. aastal Napolis ilmunud "Trattato della divinatione naturale cosmologica" ("Traktaat kosmoloogia loodusteaduslikust uurimisest") esindab vaid osa sellest, käsitledes võimalust ennustada looduses toimuvaid sündmusi. Tekst viitab ka Koperniku teooriale, millest Foscarini hiljem kirjutas eraldiseisvas traktaadis.
Heterolüüs

Heterolüüs tähendab millegi jagunemist erinevateks osadeks (kr "heteros" 'teine, muu' + "lysis" 'lahustumine, jagunemine'). Heterolüüsi tähendus keemias ja bioloogias on erinev.
Heterolüüs keemias.
Keemias tähendab heterolüüs ehk heterolüütiline dissotsiatsioon molekulis ühe keemilise sideme mittesümmeetrilist katkemist, nii et sidet moodustanud elektronpaar jääb ühe fragmendi juurde. See tähendab keemilise sideme katkemist, nii et moodustub ioonpaar – katioon (omab vaba orbitaali ja on positiivse laenguga) ja anioon (omab vaba elektronpaari ja on negatiivse laenguga). Elektronpaar jääb seotuks enam elektronegatiivse fragmendiga. 
A:B → A+ + :B- või A:B → A- + :B+
Näiteks karbokatioonsete intermediaatide moodustumine sideme R–X (X = Cl, Br, OH, SH, OTs jt) heterolüüsil ioniseeriva solvendi või katalüsaatori osalusel: 
R–X → R+ + X-
Komposiitmaterjal

Kihiline ehk komposiitmaterjal (inglise keelest "composite", 'liidetud') on kahest või enamast kihist (koostisosast) koosnev liitmaterjal.
Kihtide omadused ja orientatsioon on selgelt erinevad ja planeeritavad. Komposiitmaterjal on heterogeenne, selle omadused (korrosiooni- ja kuumusekindlus, magnetilised omadused, jäikus, tugevus, niiskusekindlus jne) on ette antud. 
Tavaliselt on üks faasidest kõva ja tugev ning teine plastne ja elastne. Kõva faasi nimetatakse armatuuriks ja plastset maatriksiks. 
Koostisosad ehk faasid.
Armatuur.
Armatuur annab komposiitmaterjalile tugevuse ja jäikuse ning tagab mehaaniliste omaduste säilimise tööolukorras: kõrgel või madalal temperatuuril, agressiivses keskkonnas jne. Armatuur võib olla kiuline, kudumina või pulbriline. Kiuline armatuurs võib olla ka riie (tehiskiust kudumid), vilt, lint jms. Kiudarmatuuril on nii häid kui ka halbu omadusi. Eelis on suurem tugevus ja võimalus luua tugevaid komposiitmaterjale. Puudus on aga see, et kiudarmatuur võib kanda ainult teljesuunalist koormust. Ristsuunas kiudarmatuur tugevust ei suurenda, vaid võib isegi nõrgendada.
Maatriks.
Komposiitmaterjali põhiosa on reeglina maatriks, mis koos armatuuriga (milleks on sagedamini kiud) võtab vastu koormuse. Maatriks annab materjalile vormi ja monoliitsuse ning tagab koormuse ümberjaotumise armatuuri elementide (kiudude) vahel. Kui kiud purunevad, deformeerub maatriks plastselt. Siit järeldub, et maatriksi deformeeritavus peab olema sama suur või suurem kui kiudude deformeeritavus.
Komposiitmaterjali maatriksina kasutatakse: 
Plastkomposiitmaterjalid.
Plastkomposiitmaterjalid on materjalid, mis koosnevad polümeersest maatriksist (põhimaterjalist) ja tugevdavast komponendist kiulisel või pulbrilisel kujul. Käesoleval ajal valmistab tööstus erinevaid plastkomposiite (klaasplaste, metalloplaste jt) ja teeb neist konstruktsioonidetaile: raketikeresid, naftatsisterne, lennukipropellereid, lennukeid, torusid, spordiriistu, elektroonika mikroskeemide korpuseid, soomuspaneele jm. Tulenevalt klaaskiu väikesest jäikusest on raskelt koormatud konstruktsioonide juures kasutusele võetud boor- ja süsinikkiudarmatuur. See on võimaldanud valmistada piisavalt jäiku plastkomposiite, mis eritugevuse ja väsimuskindluse poolest ületavad mitteferriidseid metalle.
Plastkomposiidid on eriti efektiivsed tingimustes, kus oluline on minimaalne mass, korrosioonikindlus, orgaaniliste lahustite, õli- ja happekindlus. Armeeritud plastid on head elektri- ja soojusisolaatorid, need on vibratsioonikindlad ja mittemagnetilised. Nende peamine puudus on suhteliselt madal termopüsivus (tavaliselt temperatuurini 300 °C) ja ultraviolettkiirguse kartlikkus. Suur armatuur- ja maatriksmaterjalide valik, koos võimalusega laias vahemikus reguleerida armatuuri mahulist sisaldust komposiidis ning võimalus anda keerukaid sfäärilisi kujusid, annavad plastkomposiitidele väga mitmekesiseid omadusi ja avaraid kasutusvõimalusi.
Plastkomposiitide põhirühmad, lähtudes armatuurist, on järgmised:
Richard Tiit

Richard Gustav Tiit (28. veebruar 1902 Kokora vald, Tartumaa – 4. juuli 1941 Kallaste) oli Eesti kohtunik.
Ta lõpetas 1923. aastal Hugo Treffneri Gümnaasiumi, õppis 1923–1924 Tartu Ülikooli filosoofia- ja 1924–1928 (lõpetas) õigusteaduskonnas, Korporatsioon Ugala vilistlane.
Richard Tiit osales Vabadussõjas, oli 1929–1938 Tartu-Võru Rahukogu kohtuameti kandidaat ja alates 1938. aastast Lüganuse jaoskonnakohtunik.
Ta mõrvati hävituspataljoni poolt.
Viktor Pedoste

Viktor Pedoste (enne eestistamist Viktor Pedoson; 15. detsember 1892 Räpina vald, Võrumaa – 10. aprill 1979 Tallinn) oli Eesti kohtunik.
Ta lõpetas 1914. aastal Riia Vaimuliku Seminari, õppis 1914. aastal Moskva Kommertsinstituudis, oli 1917. aastal Tartu Ülikooli õigusteaduskonna vabakuulaja, 1918 ja 1922–1924 (lõpetas) üliõpilane.
Viktor Pedoste oli 1914–1922 Aleksander Nevski kiriku kooliõpetaja ja koorijuht Tartus, 1922–1923 Eesti Apostliku Õigeusu Sinodi asjaajaja, 1923–1924 Riigikohtu sekretär, 1924–1928 lisakohtunik ja Tallinna 9. jaoskonnakohtunik, 1928–1940 Tallinna Ringkonnakohtu liige.
August Alekõrs

August Alekõrs (26. juuni 1898 Äksi kirikumõis, Sootaga vald, Tartumaa – 5. veebruar 1989 Tallinn) oli Eesti kohtunik.
Ta lõpetas 1917. aastal Hugo Treffneri Gümnaasiumi ning õppis Tartu Ülikooli õigusteaduskonnas 1917–1918 ja 1920–1924, lõpetades selle. Ta kuulus Eesti Üliõpilaste Seltsi ning oli selle vilistlane. 
August Alekõrs osales Vabadussõjas. Aastatel 1923–1925 töötas ta Tartu maavalitsuse juriidilise büroo ametnikuna, seejärel oli ta 1926–1929 Paide ja 1929–1930 Tallinna 1. jaoskonnakohtunik. Aastatel 1930–1944 oli ta Tallinna Ringkonnakohtu liige.
Martin Tulmin

Martin Ferdinand Tulmin (21. august 1886 Teenuse, Luiste vald, Läänemaa – 29. oktoober 1954 Taišet, Irkutski oblast) oli Eesti kohtunik.
Ta õppis Peterburi ülikooli õigusteaduskonnas aastail 1907–1914 ja Tartu Ülikooli õigusteaduskonnas aastail 1922–1924, mil lõpetas.
Martin Tulmin oli 1919–1920 Riigikontrolli ja Rahaministeeriumi Otsekoheste Maksude Peavalitsuse ametnik, 1920–1921 Tallinna-Haapsalu Rahukogu kohtuameti kandidaat, 1921–1922 Tallinna 4., 1922–1924 Rapla, 1924–1937 Tallinna 3. ja 1937–1940 Lihula jaoskonnakohtunik. 
Martin Tulmin arreteeriti NKVD poolt ja suri vangistuses.
Eduard Mailend

Eduard Voldemar Mailend (kuni 1926. aastani Eduard Voldemar Madrats; 17. mai 1902 Tõrva, Viljandimaa – 14. aprill 1970 Tallinn) oli Eesti kohtunik.
Ta õppis aastail 1926–1934 Tartu Ülikooli õigusteaduskonnas, Eesti Üliõpilaste Seltsi vilistlane.
Eduard Mailend oli aastail 1917–1918 Ludza, 1919–1921 Elva, 1921–1923 Tartu 1. jaoskonnakohtuniku sekretär, 1923–1928 Tartu-Võru Rahukogu, 1929–1937 Riigikohtu administratiivosakonna sekretäri abi, hiljem sekretär, 1937–1944 jaoskonnakohtunik Nõmmel ja Jõhvis. 
Ta arreteeriti NKVD poolt 22. veebruaril 1945 Tallinn-Nõmmel, peeti kinni Mordva ANSVs Dubravlagi vangilaagris, vabastati 14. märtsil 1952.
Maetud Tallinna Liiva kalmistule.
Ricky Rubio

Ricard Rubio Vives (sündinud 21. oktoobril 1990 El Masnous) on Hispaania korvpallur, kes mängib 2020. aastast NBA klubis Minnesota Timberwolves.
Karjäär Euroopas.
Enne NBA-sse siirdumist mängis Rubio Hispaania kõrgliigas, kus esindas aastatel 2005–2009 Badalona Joventuti ja aastatel 2009–2011 FC Barcelonat.
NBA karjäär.
2009. aasta NBA "draft"'ist viiendana Minnesota Timberwolvesi valitud Rubio jätkas veel kaks aastat profikarjääri Euroopas ja liitus uue koduklubiga 2011. aastal. Aastatel 2011–2017 Timberwolvesi esindanud Rubio tõi hooajal 2016/17 keskmiselt 11,1 punkti, 4,3 lauapalli ja 9,1 resultatiivset söötu mängus.
2017. aasta suvel vahetati Rubio Utah Jazzi. Kaks hooaega Jazzis mänginud Rubio siirdus 2019. aasta suvel Phoenix Sunsi, kust ta vahetati 2020. aasta novembris tagasi esimesse koduklubisse Timberwolvesi.
2023. aastal lõpetas Rubio profikarjääri ajutiselt vaimse tervise tõttu.
Rahvuskoondis.
Hispaania korvpallimeeskonnaga on Rubio võitnud olümpiamängudelt hõbeda (2008) ja pronksi (2016), maailmameistrivõistlustelt kulla (2019) ning Euroopa meistrivõistlustelt kaks kulda (2009 ja 2011) ja kaks pronksi (2013 ja 2017).
Ajutee

Laine ajutee (inglise "fetch") on teepikkus, mille laine läbib enne kaldale jõudmist.
Ajutee mõistet kasutatakse peamiselt geograafias ja meteoroloogias, kõige sagedamini kalda erosiooni kirjeldamisel ja uurimisel. Ta on oluline ka piki randa liikuvates settevooludes.
Ajutee koos tuule kiiruse ja tugevusega määrab lainete suuruse rannikul. Mida pikem on ajutee ja suurem tuule kiirus, seda suurem ja tugevam on laine. Näiteks lainetel, mis algavad USA idarannikult ja jõuavad Iirimaa läänerannikule, on väga pikk ajutee ning sellepärast on sealkandis lained väga suured. Seevastu Läänemere idarannikul, kus puhuvad valdavalt läänetuuled, ei ole ajutee kuigi pikk, ulatudes kõigest Rootsi rannikuni, ja sellepärast ei ole Läänemere idakaldal lained ka kuigi suured.
Ajutee määrab lainesse salvestunud kineetilise energia hulga. Mida kauem ja mida pikemat teed mööda tuul lainet mööda merd veab, seda rohkem energiat lainesse salvestub ja seda suuremad on purustused rannikul, milleni laine lõpuks jõuab.
Hadaal

Hadaal ehk ultraabüssaal on ookeani sügavusvöönd, mis hõlmab maailmamere kõige sügavamad alad, kaasa arvatud süvikud. Kokkuleppeliselt loetakse hadaali piiriks 6 km merepinnast allapoole.
Arvatavasti saab enamik hadaalis elavaid organisme eluks vajaliku energia kas niinimetatud merelumest või termiliste avade ümber toimuvatest eksotermilistest keemilistest reaktsioonidest.
Täielik pimedus ja suur rõhk teevad hadaalis elutingimused väga keerulisteks. Näiteks 11 km allpool merepinda Mariaani süvikus ulatub rõhk üle 1100 atmosfääri. Eluks niisugustes tingimustes on kohastunud kõigest üksikud loomarühmad. Nende hulka kuuluvad mõned meduusid, hiidsuud, pinnasesse kaevuvad hulkharjasussid "Raftia" ja meripurad.
Nii sügavale ookeani ei jõua Päikese valgus. Sellepärast on osa sealseid eluvorme pimedad. Kuid mitmel sealsel liigil esineb bioluminestsentsi ja sellepärast leidub ka väga suurte silmadega eluvorme, mis suudavad avastada bioluminestsentsi üsna kaugelt.
Mart Elango

Mart Elango (8. jaanuar 1936 – 12. veebruar 1996) oli eesti füüsik.
Elango lõpetas 1954. aastal Tartu 1. Keskkooli.
Ta töötas kõigepealt Teaduste Akadeemia Füüsika ja Astronoomia Instituudis, uurides võredefektide tekitamist kristallides.
Esimese eesti füüsikuna töötas ta sünkrotronkiirguse alal 1969. aastal USA-s Wisconsini osariigis, hiljem Novosibirski ja Lundi kiirenditel. Nendest uuringutest kasvas välja uus töösuund Eesti füüsikas, röntgenspektroskoopia. 1973. aastal kaitses Elango Tartu Riiklikus Ülikoolis doktoritöö "Leelishalogeniidkristalide elektronergutused ja kiiritusdefektide tekke elementaarsed mehhanismid".
Elangost sai röntgenspektroskoopia labori juhataja Teaduste Akadeemia Füüsika Instituudis.
Ta oli tahkisefüüsika (hiljem laseroptika) kateedri asejuhataja ja juhataja (1976–1992) ning tahkisefüüsika õppetooli professor (1992–1996).
Temalt ilmus üle 120 artikli ja monograafia "Elementaarsed mitteelastsed kiirgustekkelised protsessid", mis tõlgiti inglise keelde. Raamat sai Eesti Vabariigi teaduspreemia.
Elango on kirjutanud ka aime- ja "Eesti entsüklopeedia" artikleid.
Isiklikku.
Tema isa oli pedagoogikateadlane Aleksander Elango, õde on bioloog Anne-Liis Sõmermaa. Tema tütred on keeleteadlane Renate Pajusalu ja haridustegelane Irene Käosaar.
Röövkala

Röövkala on kala, kes toitub teistest kaladest või muudest loomadest. Röövkaladele vastandatakse lepiskalu.
Röövkalade hulka kuuluvad näiteks ahven, haug, koha ja lõhe.
Röövkalad valivad saaki vastavalt selle küllusele, kuid eelistuste muutused ei pruugi olla proportsionaalsed muutustega saakloomastikus.
Mõned röövkalad on muutunud tippkiskjaks. Mõnikord on täheldatud, et seesugused kalad hakkavad oma ökosüsteemi toiduahelat destabiliseerima, mistõttu sealne elustik vaesub. Näiteks USA Marylandi osariigis on selliseid probleeme tekitanud tähniline madupea , kes tavaliselt elab Ussuuri jõgikonnas.
Hinnanguliselt on röövkalade arvukus tänapäeval kümnendik sellest, mis see oli enne tööstusliku kalapüügi algust. Suured röövkalad surevad suhteliselt kergesti välja, näiteks 65 miljonit aastat tagasi kriidi ja paleogeeni piiril toimunud suures väljasuremise laines kadus suuri röövkalu (nagu teisigi suuri röövloomi) ebaproportsionaalselt palju. Ning vastupidi: merelooduskaitsealade loomine soodustab eeskätt röövkalade arvukust. Kui Belize'is võeti Glover's Reefi atoll looduskaitse alla ja seal keelati kalapüük, siis suurenes seal 14 aasta jooksul kõige rohkem just röövkalade arvukus.
Mõned tippkiskjad, näiteks haid ja tuunid, kuuluvad ka inimese toidulauale. Kuid sellega tuleb olla ettevaatlik, sest raskmetallide bioakumulatsiooni tõttu võivad nad sisaldada suures koguses elavhõbedat ja teisi mürke .
Friedrich von Toll

Friedrich Ludwig von Toll (8. mai 1781 Edise mõis – 1. märts 1841 Tallinn) oli Eestimaa aadlik.
Tollide suguvõsast põlvnev Friedrich Ludwig von Toll sündis Kukruse, Edise, Roela ja Orgita mõisniku Karl Gustav von Tolli (1751–1820) ja tema abikaasa Renate von Tolli (1749–1819) pojana.
Ta oli meeskohtunik, Eestimaa rüütelkonna komitee liige, Eestimaa maanõunik (1841), Eestimaa rüütelkonna matriklikomisjoni liige ning genealoog.
Tema isa, Carl Gustav von Toll alustas ürikute kogumist ning tegi testamendi, mille ühe tingimusena tohtis mõisa pärandada ainult meesliinis, teine kohustas pärijat ajalooliste ürikute kogumist jätkama.
Friedrich von Tollile kuulusid Kukruse (1813–1841) ja Orgita mõis.
Gonzalo Fernández de Córdoba

Gonzalo Fernández de Córdoba (1. september 1453 Montilla – 2. detsember 1515 Córdoba), tuntud ka kui Consalvo Ernandes di Cordova ja Gonzalo de Córdoba, Napoli kuningriigi "Gran Capitano" ("Suur kapten"), Terranova, Santangelo, Andria, Montalto ja Sessa hertsog, oli Hispaania kindral, kes osales Granada sõjas ja Itaalia sõdades. Ta reorganiseeris kujuneva Hispaania sõjaväe ja selle taktika.
Punane lumi

Punane lumi on punakas või roosa lumi, millele annab värvi rohevetikas "Chlamydomonas nivalis".
Vetikas sisaldab lisaks klorofüllile punast karotinoidi astaksantiini. Lisaks annab vetikas lumele värske arbuusi lõhna. Erinevalt enamikust vetikatest on "Chlamydomonas nivalis" krüofiilne, vohab külmuvas vees ja suudab elada lumeski. Nende liiginimi "nivalis" viitabki ladina keeles lumele.
Punast lund võib põhimõtteliselt esineda kõikjal maailmas kõrgmäestikes ja polaaralade rannikul.
Kui punast lund kokku suruda, näiteks sellele peale astudes või lumepalle tehes, siis muutub see eriti selgelt punaseks. Kui punasel lumel kõndida, siis lõpeb see erepunaste taldade ja roosakate püksisäärtega.
Vana tarkus ütleb, et kollast lund ei maksa süüa, kuid sama on ka punase lumega. Kuigi punane lumi lõhnab ja maitseb hästi, mõjub ta lahtistavalt.
Eric Robertson Dodds

Eric Robertson Dodds (26. juuli 1893 Banbridge, County Down – 8. aprill 1979 Old Marston) oli Iiri klassikaline filoloog. Oma publikatsioonides kasutas ta alati nimekuju E. R. Dodds.
Elu ja haridustee.
Dodds sündis kooliõpetajate pojana. Tema isa Robert suri, kui poeg oli 7-aastane. Kümneaastaselt kolis ta koos emaga Dublinisse.
1912. aastal sai ta stipendiumi Oxfordi Ülikooli University College'is õppimiseks. Ta õppis programmis "Literae Humaniores", mis tähendas kaheosalist nelja-aastast kursust (viie semestri jooksul käsitleti ladina ja kreeka autorite tekste, seitsme semestri jooksul antiikajalugu ja -filosoofiat). Tema sõprade hulka kuulusid Oxfordis Aldous Huxley ja T. S. Eliot.
1916. aastal pidi ta Oxfordist lahkuma, kuna oli toetanud Lihavõtteülestõusu, ent ta naasis järgneval aastal, et sooritada ülikooli lõpueksamid.
Töökäik.
1919. aastal sai temast klassikalise filoloogia lektor Readingi Ülikoolis, 1924. aastal kreeka keele professor Birminghami Ülikoolis.
1936. määrati ta Oxfordi Ülikooli kreeka keele professoriks ("Regius Professor of Greek", kuningas Henry VIII poolt 1541. aastal asutatud professuur). Tema eelkäija sellel kohal oli Gilbert Murray, kes soovitas Doddsi peaminister Stanley Baldwinile. Doddsi määramine sellele kohale pälvis kriitikat ning ta ei olnud algul kolleegide hulgas kuigi populaarne.
Teosed.
Doddsi peateos on "The Greeks and the Irrational" (Berkeley: University of California Press, 1951). 
Eesti keeles on ilmunud tema raamat "Paganad ja kristlased ängistuse ajastul" (Tallinn: Varrak, 2003; inglise keelest tõlkinud Marju Lepajõe; originaal "Pagan and Christian in an age of anxiety: some aspects of religious experience from Marcus Aurelius to Constantine", Cambridge: Cambridge University Press, 1965).
Isiklikku.
1923. aastal abiellus Dodds Readingi Ülikooli inglise keele lektori Annie Edwards Powelliga (1886–1973). Lapsi neil ei olnud.
Ernests Gulbis

Ernests Gulbis (sündinud 30. augustil 1988) on Läti tennisist.
2008 jõudis ta Prantsusmaa lahtistel meistrivõistlustel veerandfinaali, kus kaotas Novak Đokovićile. 2014. aasta Prantsusmaa lahtistel meistrivõistlustel kaotas ta poolfinaalis samale vastasele.
Ta on võitnud kuus ATP turniiri: 2010. ja 2013. aastal Delray Beachis, 2011. aastal Los Angeleses, 2013. aastal Peterburis ning 2014. aastal Marseille's ja Nice'is.
Gulbis on pärit väga rikkast perest. Tema isa on investeerimispankur Ainārs Gulbis ja vanaisa korvpallur Alvils Gulbis. Emapoolne vanaisa oli näitleja Uldis Pūcītis.
Otto Samma

Otto Samma (14. november 1912 Tallinn – 18. august 1978 Tallinn) oli eesti tõlkija ja toimetaja.
Ta lõpetas 1931. aastal Jakob Westholmi Gümnaasiumi. Aastatel 1931–1932 õppis ta Tartu Ülikooli filosoofiateaduskonnas, ta lõpetas aastal 1937 Tartu Ülikooli õigusteaduskonna. Akadeemiliselt kuulus ta Eesti Üliõpilaste Seltsi.
Aastast 1957, kui Loomingu Raamatukogu asutati, kuni aastani 1973 oli Otto Samma selle perioodiliselt raamatuid avaldava väljaande toimetuse juht (nõukogude ajal kirjutati selle väljaande avaldamisandmetesse tiitellehe pöördel toimetuse juhi ametinimetusena "toimetaja").
Hiirelõks

Hiirelõks on hiirte või teiste väikenäriliste püüdmiseks mõeldud püünis.
Lõkse on söötadega ja ilma, elusalt püüdmiseks ja ka närilist surmavaid. Neid valmistatakse paljudest materjalidest. 
Eesti keeles on selle kohta kasutusel olnud nimetused "lausk", "lauts", "lõuk", "lõudas". 
Majapidamistesse hakkavad hiired tungima kõige intensiivsemalt sügisel ja see on põhiline aeg lõksu kasutamiseks. Jaanuariks on hiired valdavalt pesad sisse seadnud.
Kaarel Matto

Kaarel Matto (ka Karl Matto; 22. september 1896 Raigastvere, Elistvere vald, Tartumaa – 4. aprill 1942 Sevurallagi vangilaager, Sverdlovski oblast) oli eesti õigusteadlane. 
Ta oli 1934. aasta kriminaalkohtupidamise seadustiku ja maksukaristuste seadustiku koostaja. 
Oli Kaitseliidu liige.
Miksotroof

Miksotroof on organism, kes suudab energia ja/või süsiniku saamiseks kasutada mitut tüüpi allikaid.
Miksotroofiaks on mitut tüüpi võimalusi. Energiat võib organism saada valgusest ja seda nimetatakse fototroofiaks või keemilistest ühenditest ja seda nimetatakse kemotroofiaks. Elektrone võib organism saada anorgaanilistest ainetest ja seda nimetatakse litotroofiaks või orgaanilistest ainetest ja seda nimetatakse organotroofiaks. Kui organism saab süsinikku süsihappegaasist, on tegemist autotroofiaga, ja kui orgaanilistest ühenditest, siis on tegu heterotroofiaga. Kui organism suudab ükskõik missuguse paari juures siintooduist kasutada mõlemat võimalust, on tegu miksotroofiga.
Miksotroofe liigitatakse ka selle järgi, missugune toitumistüüp neil on neil obligatoorne ja missugune fakultatiivne. Obligatoorne toitumistüüp on taime kasvuks ja arenguks hädavajalik, aga fakultatiivset toitumistüüpi saab kasutada täiendava energiaallikana. Sõltuvalt keskkonnast võivad miksotroofid oma toitumistüüpi muuta. Näiteks organoheterotroofia võib esineda nii aeroobsetes kui ka anaeroobsetes tingimustes, aga litoautotroofia ainult aeroobsetes tingimustes.
Enamik teadaolevaid miksotroofe on mikroorganismid, eukarüoodid või prokarüoodid. Kuid see ei kehti neist kõigi kohta. Huulhein kuulub õistaimede sekka ning ta suudab toituda kahel viisil: omastada toitaineid nii mullast nagu taimed ikka ja putukatest, kusjuures mullast toitumine on kohustuslik ja putukatest toitumine võimalik.
"Paracoccus pantotrophus" on bakter, kes suudab toituda kemoorganoheterotroofselt ja paljusid orgaanilisi ühendeid ise metaboliseerida. Kuid tal on võimalik ka kemolitoautotroofne metabolism nagu väävlibakteritel, oksüdeerides vesiniksulfiidi, väävlit ja tiosulfaati sulfaatideks. Niimoodi saadud elektrone kasutab bakter ATP sünteesimiseks.
Luca della Robbia

Luca della Robbia (1399 või 1400 Firenze – 1482 Firenze) oli Itaalia skulptor, keraamik ja kullassepp Firenzest, kes on kuulus eeskätt tänu oma terrakota tehnikas valmistatud tondodele. 
Della Robbiat on ülistanud tema kaasmaalane Leon Battista Alberti, kes on võrrelnud tema annet skulptorite Donatello ja Lorenzo Ghiberti, arhitekt Filippo Brunelleschi ja maalikunstnik Masaccio andega.
Ando Keskküla

Ando Keskküla (24. märts 1950 Pöide – 29. märts 2008) oli eesti maali- ja videokunstnik.
Ta õppis Tallinna 34. 8-klassilises Koolis, lõpetas 1968. aastal Tallinna 46. Keskkooli ja 1973. aastal Eesti Riikliku Kunstiinstituudi disainerina (tööstuskunsti erialal).
Ta oli Eesti Kunstiakadeemia rektor (1995–2004) ja Eesti Kunstnike Liidu esimees (1989–1992).
Bottengarn

Bottengarn (rootsi "bottengarn" – ‘põhjavõrk’) on suur angerjamõrd, millega püütakse kuni 10 m sügavuses rannavees. 
Selle esiosa on võrkkast, mis on pealt lahtine ja millesse avanevad ühe või kahe pära suudmed. Pärad koosnevad mitmest lahtikäivast ja teineteise taha kinnituvast osast. Bottengarni kasti kõrgus on tavaliselt 3,5–9 m, tiiva (vesiaia) pikkus 80–170 m. Eestis kasutatakse bottengarni tavaliselt rändangerja püügiks Saaremaal ja Hiiumaal.
Bottengarn on Ameerika päritolu püünis, mis jõudis Euroopas esmalt Taani, seda prooviti Taani väinades juba 1850.–1860. aastail. Sealt jõudis see püünisetüüp 20. sajandi algul edasi Rootsi.
Eestisse tõi bottengarni Rootsist 1929. aastal A. Vikström ning esimesi katsetajaid oli M. Schmuul (Smuul) Muhust. 1939. aastal oli Saaremaal juba üle 340 bottengarni. Samal aastal hakati neid Eestis tööstuslikult tootma.
Carl Spitzweg

Franz Carl Spitzweg (5. veebruar 1808 – 23. september 1885) oli saksa romantistlik maalikunstnik ja luuletaja.
Teda peetakse üks kõige olulisemaks biidermeieri ajastu kunstnikuks.
Tema tuntumate maalide hulka kuuluvad "Vaene luuletaja" (1839) ja "Raamatukoi" (1850).
Mari Kalkun

Mari Kalkun (sündinud 1. aprillil 1986) on eesti laulja, laulukirjutaja, helilooja ja muusik.
Haridus.
Ta õppis 2005–2009 Tartu Ülikooli Viljandi Kultuuriakadeemias kultuurikorraldust spetsialiseerumisega muusikale. Lõpetas 2013. aastal Eesti Muusika- ja Teatriakadeemia ning Tartu Ülikooli Viljandi Kultuuriakadeemia ühismagistriõppekava pärimusmuusika laulu erialal "cum laude". Aastatel 2012–2013 õppis ta vahetusüliõpilasena Sibeliuse Akadeemia pärimusmuusika osakonnas laulu erialal, kus sooritas ka magistrikontserdi. 
Looming ja tegevus.
Mari Kalkuni meeldejäävad meloodiad ja ruumilised helimaastikud on inspireeritud eesti luulest ja loodusest, regilaulust ja elust enesest. Ta kasutab muusika loomisel kandleid, akordioni, kitarri, klaverit, kuid eeskätt tunneb laulja ära tema vägeva ja nüansirikka hääle järgi. Oluline koht tema loomingus on improvisatsioonil ja helidega eksperimenteerimisel. 
Mari Kalkunilt on ilmunud viis albumit, mis on välja antud ka mujal Euroopas ja Jaapanis. Tema muusikutee algas autorialbumiga ”Üü tulõk” (2007), mis sai kodumaal sooja vastuvõtu osaliseks ning mida märgati ka välismaal. Mari Kalkun lõi 2012. aastal Helsingis oma rahvusvahelise ansambli nimega Mari Kalkun &amp; Runorun. Ansambli album "Tii ilo" esitati muusikaauhindade kandidaadiks nii Eestis kui ka Soomes.
Mari Kalkun on oma kontsertidega esinenud enamikus Euroopa riikides, New Yorgis ja Washingtonis ning käinud kuuel ringreisil Jaapanis. 2018. aastal valiti tema sooloalbum “Ilmamõtsan” album The Guardiani poolt aasta parimate maailmamuusika albumite esikümnesse.
Mari Kalkun on teinud kaastööd Klassikaraadiole ja BBC-le. Ta on teinud kaasa rahvusvahelistes muusikaprojektides, näiteks solistina Läti rahvusliku sümfooniaorkestri ning Läti riigi kooriga Latvija ning Eesti Filharmoonia Kammerkooriga muusikalavastuses "Suidsusannasümfoonia". Ta on teinud koostööd selliste nimekate maailmamuusikutega nagu Nathan Riki Thomson, Maija Kauhanen, Anne-Mari Kivimäki, Pekko Käppi, saami räppar Ailu Valle, tõva muusik Andrei Mongguš, Tomoya Nakai jmt. Mari Kalkuni muusikat on seatud ka kooridele ja orkestritele ning esitatud noorte tantsu- ja laulupeol. 
Alates 2009. aastast vabakutseline muusik. Varem töötanud Klassikaraadios ja Eesti Pärimusmuusika Keskuses. Tal on oma plaadifirma Haki Helü.
Lauri Pilter

Lauri Pilter (sündinud 15. oktoobril 1971 Tallinnas) on eesti kirjandusteadlane, tõlkija ja kirjanik. Kirjanikuna on ta kasutanud ka pseudonüümi Larats Pilter.
Haridus.
Ta asus 1989. aastal õppima Tartu Ülikoolis inglise keelt ja kirjandust. Aastail 1990–1991 õppis ta USAs Holyoke Community College'is. Tartu Ülikoolis õppis ta kuni 1995. aastani, 1998. aastal ta reimmatrikuleeriti. Ta lõpetas Tartu Ülikooli bakalaureuseõppe 2002. aastal ning sai magistrikraadi 2004. aastal tööga "Southern gothic: the development of the depiction of violence and spiritual degeneration in the works of William Faulkner and Cormac McCarthy" ("Lõuna gootika: vägivalla ja vaimse mandumise kujutamise areng William Faulkneri ja Cormac McCarthy teostes").
2009. aastal sai ta Tartu Ülikoolis doktorikraadi väitekirjaga teemal "The comic and the tragicomic in the works of William Faulkner" ("Koomiline ja tragikoomiline William Faulkneri loomingus"). 
Töökäik.
Ta töötasaastatel 1997–1998 Noarootsi Gümnaasiumis inglise keele õpetajana.
2008. aastal valiti ta Tartu Ülikooli maailmakirjanduse lektori (koormusega 0,5) kohale.
Looming.
Ta on tõlkinud proosat ja luulet (tõlked inglise, vene, rootsi, itaalia ja norra keelest eesti keelde) ning kirjutanud kirjandusarvustusi.
Ilukirjandus.
Tema esimene raamat "Lohejas pilv. Romaan lühijuttudes" (Tuum, 2004) võitis Betti Alveri kirjandusauhinna. Teine romaan, "Retk Rahemäkke", ilmus 2010. aastal (kirjastus Tuum).
Pseudonüümi Larats Pilter all avaldas ta 2011. aastal firma CreateSpace kaudu omakirjastusliku ingliskeelse novellikogu "Uncle Endel's grendel, and other stories".
Mõrv Idaekspressis

"Mõrv Idaekspressis" (ka "Kes tappis ameeriklase?") on Agatha Christie 1934. aastal avaldatud kriminaalromaan, milles astub üles Hercule Poirot.
1935. aasta talvel alustab Süüriast naasnud Poirot İstanbulist teekonda Idaekspressiga (Orient Express) koju. Pärast Belgradi jääb rong mägede vahel lumevangi. Selle seisaku ajal tapetakse suurärimees Ratchett. Mõrva lahendamisel on detektiivil abiks "monsieur" Bouc.
Teose kirjutamist alustas Christie Süürias Aleppo linna hotellis Barons. Tänapäeval hoitakse seda legendi toa nr 203 kohta suure au sees.
1995. aasta edetabelis "The Top 100 Mystery Novels of All Time Selected" (Mystery Writers of America) oli teos 41. kohal.
Tegelased.
Reisijate asetus.
Poirot' koostatud İstanbuli–Trieste–Calais' rongi vaguni plaan:
Välislingid.
Võrratus

Võrratuseks nimetatakse kahte avaldist, mis on ühendatud märgiga formula_1. 
Võrdustega sarnaselt jagunevad võrratused arvvõrratusteks ja muutujaid sisaldavateks võrratusteks. Võrratused, mis sisaldavad märki formula_2, on ranged võrratused. Võrratused, mis sisaldavad märki formula_3, on mitteranged võrratused. Muutuja neid väärtusi, mille asendamiselmuutujat sisaldavasse võrratusse saadakse tõene arvvõrratus, nimetatakse võrratuse lahenditeks. Näiteks võrratuse formula_4 lahenditeks on kõik 1-st suuremad reaalarvud.
Näited.
Näiteks: formula_5 ja formula_6
Näiteks: formula_7 ja formula_8
Näiteks: formula_9 ja formula_10
Näiteks: formula_11 ja formula_12
Näiteks: formula_15 ja formula_16
Näiteks: formula_17 ja formula_18
Näiteks: formula_19 ja formula_20
Näiteks: formula_21 ja formula_22
Family (Eesti ansambel)

Family oli Eesti ansambel, mis moodustati 2001. aastal. Ansamblisse kuulusid Lauri Pihlap, Maiken, Susan Lilleväli, Bert Pringi, Kaire Vilgats, Nele-Liis Vaiksoo, Asja Kristofor, Lauri Liiv ja Jarmo Seljamaa.
2002. aastal anti välja album "We Are Family" (nii CD-l kui ka helikassetil).
Redžep Redžepovski

Redžep Redžepovski (makedooniapäraselt Реџеп Реџеповски; sündinud 14. detsembril 1962 Kumanovos Makedoonias) on Põhja-Makedoonia ja Jugoslaavia endine poksija, rahvuselt makedoonlane.
Redžepovski sai kärbeskaalus (kuni 51 kg) 1984. aasta Los Angelese olümpiamängude poksivõistlustel hõbemedali, kaotades finaalis kuldmedali- ja olümpiavõitjale Steven McCroryle (USA).
Shkodëri maakond

Shkodëri maakond ("Qarku i Shkodrës") on 1. järgu haldusüksus (maakond) Albaanias. Läänes ja põhjas piirneb Montenegroga.
Maakonna keskus on Shkodëri linn.
Jaguneb kolmeks ringkonnaks: Malësi e Madhe ringkond, Pukë ringkond ja Shkodëri ringkond.
Aurutamine

Aurutamine on kokanduses toidu auruga töötlemine, näiteks veeaurus keetmise teel.
Aurutamine on tõenäoliselt Hiinas alguse saanud toiduvalmistamisviis. Seal, nagu ka mujal Aasias, on see aastasadu vana meetod riisi valmistamiseks. Idamaades aurutatakse riisi kas spetsiaalses bambusest arutamisnõus või vokkpanni kohale asetatud aurutamisrestil.
Veeaurus keedetakse toiduaineid aurukapis, erilistes keedupottides (aurupott) või aukudega keedurestil. Viimase puhul pannakse vett keedupotti nii palju, et see ulatuks keedurestini.
Vesi aetakse keema, toiduained asetatakse keedurestile, vajadusel raputatakse soola ja muid maitseaineid ja keedetakse kaanega suletult.
Veeaurus keetmine võtab rohkem aega kui vedelikus keetmine, kuid vitamiinide ja mineraalainete kadu on see-eest väiksem. Keeduvedelikku võib kasutada kastmete ja suppide valmistamiseks.
Auruga keedetakse tavaliselt mahlaseid köögivilju, samuti kartuleid ja kalaliha.
Gjirokastëri maakond

Gjirokastëri maakond (albaania "Qarku i Gjirokastrës") on 1. järgu haldusüksus (maakond) Albaanias. Kagus piirneb Kreekaga.
Maakonna keskus on Gjirokastëri linn.
Jaguneb kolmeks ringkonnaks: Tepelenë ringkond, Përmeti ringkond ja Gjirokastëri ringkond.
Johannes Hannibal

Johannes Hannibal (27. juuli 1895 Paide – 1. detsember 1978 Seattle) oli Eesti sõjaväeametnik.
1939. aastal oli ta Kuperjanovi Partisanide Pataljoni majandusülem.
Peeter Kraus

Peeter Kraus (15. september 1905 Helme, Valgamaa – 14. november 1979) oli Eesti sõjaväelane (kapten, 1940).
Teenistuskäik.
Peeter Kraus arreteeriti NKVD poolt 6. novembril 1949. 
Ta suri Eestis.
Korçë maakond

Korçë maakond ("Qarku i Korçës") on 1. järgu haldusüksus (maakond) Albaanias. Kirdes piirneb Põhja-Makedooniaga, idas ja kagus Kreekaga.
Maakonna keskus on Korçë linn.
Maakond jaguneb neljaks ringkonnaks: Devolli ringkond, Kolonjë ringkond, Korçë ringkond ja Pogradeci ringkond. Ringkondades on kokku 38 valda.
Jaan Allas

Jaan Allas (1950. aastateni Jaan Kadever; 3. august 1906 Audru, Pärnumaa – 8. veebruar 2001 Norrköping, Rootsi) oli Eesti sõjaväelane (leitnant).
Ta lõpetas Kõrgema Sõjakooli, teenis 1936–1940 Sidepataljonis, 1940 juulist Sõjavägede Staabis.
30.06.1941 mobiliseeriti Punaarmeesse ja saadeti sunniviisiliselt Venemaale.
1944. aastal põgenes Rootsi, töötas paguluses insenerina.
Ühe muutujaga lineaarvõrratus

Ühe muutujaga lineaarvõrratuseks nimetatakse võrratust kujul formula_1 või (formula_2 või formula_3 või formula_4).
Ühe muutujaga lineaarvõrratuse lahend.
Võrratusel, sealhulgas ka lineaarvõrratusel on tavaliselt lõpmata palju lahendeid. Võrratuse lahendid moodustavad reaalarvude hulga mingi piirkonna.
Näiteid lineaarvõrratuse kasutamisest erinevate ülesannete lahendamisel.
Näide 1
Lahendame võrratuse (x–1)2 – (x–1)(x+1) &lt; 3 – 2x.
(x–1)2 – (x–1)(x+1) &lt; 3 – 2x
x2– 2x + 1 –x^2 + 1 &lt; 3 – 2x
–2x + 2x &lt; 3 – 2
0 &lt; 1
Vastus x ∈ R ehk -∞ &lt; x &lt; ∞
Otto Kommussaar

Otto Andreas Kommussaar (6. märts 1904 Laeva, Tartumaa – 23. mai 1982 Tallinn) oli Eesti sõjaväelane (kapten).
Ta lõpetas Kõrgema Sõjakooli, teenis 1. ja 7. Jalaväerügemendis.
Lineaarvõrratusesüsteem

Kui otsime arve, mis rahuldaksid samaaegselt mitut lineaarvõrratust, tuleb meil lahendada nendest võrratustest koosnev lineaarvõrratusesüsteem.
Lineaarvõrratuste süsteem koosneb kahest või enam lineaarvõrratusest.
Võrratuste süsteemilahendiks on iga arv, mille korral mõlemad võrratused osutuvad tõesteks arvvõrratusteks.
Võrratuste süsteemi lahendihulk on vaadeldavate võrratuste lahendite ühisosa.
Näide: 
formula_1
Peale lihtsustamist saame: 
formula_2
Kanname lahendid arvteljele ja loeme jooniselt ühise piirkonna.
Märkus: joonisel märgitakse range võrratus kaarega, mitterange võrratus täisnurgaga.
Kuna meil on mitteranged võrratused on joonise kaared tehnilistel põhjustel valed!
Vastuseks on arvuhulk, mis jääb kahekordse joone alla topeltviirutusena.
Vastus: x ∈ [2; ∞ ) 
Lineaarvõrratusesüsteemi rakendustest.
Millise temperatuuriga tuleb võtta 10 l vett, et selle segamisel 6 l 15 kraadilise veega saaksime vee, mille temperatuur oleks üle 30 kraadi, kuid alla 40 kraadi? Kuna veekogused ei ole võrdsed, peame kasutama kokkuvalamisel tekkiva veetemperatuuri arvutamiseks kaalutud keskmist.
Selle ülesande lahendamiseks moodustame lineaarvõrratusesüsteemi.
formula_3
formula_4
Vastuseks saame, et 10 liitrit vett tuleb võtta temperatuurivahemikus formula_5
Näide 2 :
Kolmnurga üks külg on 4cm ning kahe ülejäänud külje summa on 10 cm. Leidke kolmnurga küljed, kui need väljenduvad naturaalarvudena.
a= 4cm 
b+c = 10 
b=10-c 
formula_6
formula_7
formula_8
formula_9
Teeme tabeli.
Vastus : C ∈ [4;5;6 ) 
Lineaarvõrratusesüsteemi lahendamine.
Näide 1
formula_10
Viime tundmatuga liikmed ühele poole ja vabalt liikmed teisele. Sellega muutub liigutatava arvu märk.
formula_11
Jagame alumise võrratuse läbi x ees oleva arvuga
formula_12
Saame 
formula_13
Näide 2
formula_14
Nüüd avame sulud 
formula_15
Viime tundmatuga liikmed ühele poole ja vabalt liikmed teisele . Sellega muutub liigutatava arvu ja y märk
formula_16
Nüüd arvutame mõlemad pooled ära
formula_17
Jagame mõlemad võrratused läbi y eesoleva arvuga
formula_18
Saame 
formula_19
Oskar Randmaa

Oskar Eduard Randmaa (kuni 1935. aastani Oskar Eduard Hansen; 10. juuni 1902 Tartu – 4. august 1943 Taišet, Irkutski oblast) oli Eesti sõjaväelane (kapten).
Ta lõpetas Kõrgema Sõjakooli, teenis 1. Jalaväerügemendis, 4. Üksikus Jalaväepataljonis, Sõjavägede Staabis ja Soomusrongirügemendis. Oli kaitseliitlane.
Ta arreteeriti 14. juunil 1941 NKVD poolt, suri vangilaagris.
Ühe muutujaga ruutvõrratus

Ühe muutujaga ruutvõrratuseks nimetatakse võrratust üldkujuga formula_1 või (formula_2 või formula_3 või formula_4), milles a, b ja c on antud arvud (formula_5) ja x on tundmatu.
Ruutvõrratuse lahendamise etapid.
Olgu meil antud ruutvõrratus kujul formula_6. Ruutvõrratuse lahendamist alustame esmalt ruutfunktsiooni formula_7 nullkohtade leidmisest. Selleks lahendame ruutvõrrandi formula_8. Järgnevalt kanname reaalarvude teljele leitud nullkohad ning skitseerime ruutfunktsiooni graafiku. Ruutfunktsiooni graafiku skitseerimisel peame pidama meeles:
Näide 1.
Lahendame ruutvõrratuse formula_9.
Näide 2.
Lahendame ruutvõrratuse formula_16.
formula_17
Lahenditeks saame formula_20
Näide 3.
Lahendame võrratuse kujul (x+1)(3-2x)&gt;0. Selleks leiame esimese sammuna väärtused, millal korrutis (x+1)(3-2x)=0. Korrutis on null siis, kui üks tema liikmetest on võrdne nulliga. Järelikult formula_22 ja formula_23. Kanname saadud punktid reaalarvude teljele ja joonestame välja ruutfunktsiooni graafikuks oleva parabooli. Parabool avaneb alla, sest avades sulud (x+1)(3-2x) saame ruutliikme kordajaks negatiivse arvu. Graafikult võime lugeda, et võrratuse lahenditeks on vahemik formula_24
Intervallmeetod

Intervallmeetod ehk intervallide meetod on meetod kõrgema astme võrratuste lahendamiseks.
Võrratusi kujulformula_1kus formula_2 on võrratuse nullkohad, saab lahendada intervallmeetodil. Praktiliselt kujuneb võrratuse lahendamine intervallmeetodil järgmiseks:
Näide. Lahendame võrratuse x(x −2)(x + 1)&gt; 0. Lahendus: vastava funktsiooni y = x(x −2)(x + 1) nullkohad on x = 0, x = 2, x = -1 ning kõik need on ühekordsed. Seega läbib abijoon neid punkte x-telge lõigates.
Selle võrratuse lahendamine tähendab funktsiooni y = x(x −2)(x + 1) positiivsuspiirkonna leidmist.
Positiivsuspiirkonna moodustavad need x väärtused, mille korral funktsiooni graafiku skits asub ülalpool x- telge. Antud juhul on positiivsuspiirkonnaks, aga seega ka vastava võrratuse lahendiks hulk X = (−1;0)U(2;∞).
Murdvõrratus

Murdvõrratus on võrratus, mis sisaldab muutujat murru nimetajas.
Abraham

Abraham (kodanikunimega Lennart Lundve; sündinud 10. novembril 1988 Tallinnas) on eesti räppar, kes on tuntud oma rohkeid vägisõnu sisaldavate tekstide poolest.
Hiphopi leidis Lundve enda jaoks aastal 2005, kui ta kuulis Eesti MC Battle'ist ehk Eesti MC-võistlustest. 2006–2008 võttis ta neist ka ise osa – ükski lahing ei lõppenud enne finaali. 2006. aastal lõppes võistlus Lundve jaoks teise kohaga, 2007 loobus ta finaalist, kuid 2008 krooniti sõnalahingu kuningaks. Esimene album, millel sisalduvad ka Abrahami lood, on 2007. aastal ilmunud kogumikplaat “Osta elevant ära”. Ühegi teise MC-ga pole Abraham varem suuremat koostööd teinud – alles 2009. aasta lõpus ilmunud singlilt „Tantsi, tantsi“ võib leida ka Chalice’i häält.
Produtsentidest on Abraham teinud koostööd Wizone’i ja Chalice’iga. 2010 esitles Abraham oma debüütalbumit “Piffe, plekki ja presidendiks!“, mille andis välja Superbandiit Records.
Elbasani maakond

Elbasani maakond ("Qarku i Elbasan") on 1. järgu haldusüksus (maakond) Albaanias. Piirneb idas Põhja-Makedooniaga.
Maakonna keskus on Elbasani linn.
Maakond jaguneb neljaks ringkonnaks: Elbasani ringkond, Gramshi ringkond, Librazhdi ringkond ja Peqini ringkond.
Piffe, plekki ja presidendiks!

"Piffe, plekki ja presidendiks!" on Abrahami debüütalbum. Plaadi andis 2010. aastal välja Superbandiit Records.
Berati maakond

Berati maakond ("Qarku i Beratit") on 1. järgu haldusüksus (maakond) Albaanias.
Maakonna keskus on Berati linn.
Maakond jaguneb kolmeks ringkonnaks: Berati ringkond, Kuçovë ringkond ja Çorovodë ringkond.
Basiilik

Basiilik ("Ocimum") on üheaastaste taimede perekond huulõieliste sugukonnast. Ehkki enamik basiilikuid on üheaastased, on mõni ka pikema elueaga.
Nimi.
"Basilikon" tähendab kreeka keeles kuninglikku. Usutakse, et ta on saanud nime mütoloogilise roomajalaadse koletise basiliski (kreeka sõnast βασιλίσκος "basiliskos", 'väike kuningas') järgi, kes võis tappa pelgalt hingeõhu või otsavaatamisega.
Levila ja kultiveerimine.
Basiilik kasvab looduslikult Lõuna-Aasias, Lähis-Idas, Iraanis, Pakistanis, Afganistanis ja Indias.
Basiilikut on troopilises Aasias kasvatatud üle 5000 aasta. Kultiveeritult kasvatatakse teda Vahemere maades, Prantsusmaal, Ungaris, Indoneesias, Californias, vähesel määral ka Eestis.
Saadused ja kasutamine.
Algselt Indiast ja teistelt Aasia troopikaaladelt pärinev basiilik on laialt kasutusel niihästi Itaalia kui ka Taiwani, Tai, Vietnami, Kambodža ning Laose köögis. Sõltuvalt liigist ja sordist võib basiilikulehtede maitse sarnaneda aniisi maitsega.
Vürtsbasiilik ("Ocimum basilicum") on tuntud maitse- ja ravimtaim. Teda tarvitatakse värskelt ja kuivatatult mitmesuguste toitude, eriti pitsa ja tomatiroogade maitsestamiseks.
Liike.
Basiiliku perekonda kuulub 50–60 liiki Aasia ja Aafrika troopikas ja lähistroopikas.
Nanoelektrooniline programmeeritav sünaps

Nanoelektrooniline programmeeritav sünaps (ingl "nanoparticle organic memory field-effect transistor", NOMFET) on orgaaniline transistor, mis imiteerib aju sünapse. Transistor kasutab 5–20 nm suurusi kulla (Au) nanoosakesi, mis on ühendis polütsükliliste aromaatsete süsivesinikega.
Vastavalt Moore'i seadusele kahekordistub iga kahe aasta tagant transistoride arv protsessoris. Kuna anorgaanilised transistorid on muutunud nanoskaalal väga väikesteks ja füüsilise suuruse poolest tuleb piir ette, siis on vaja uut tehnoloogiat. Peale selle muutuvad binaarsüsteemil ja Von Neumanni arhitektuuril põhinevad arvutid seda ebaefektiivsemaks, mida keerukamaid arvutusi tuleb sooritada. Arvutusaeg pikeneb sisestatud parameetritega eksponentsiaalselt. Suuremat arvutusvõimsust on vaja suhtlusvõrgustike alusel sugupuude kokkupanemiseks, DNA analüüsimiseks, satelliitide info analüüsimiseks ja teisteks mahukateks arvutusteks. Kassi aju viie sekundi vältel simuleerimiseks kasutab IBMi superarvuti Blue Gene 10 W asemel 2 MW ja 500 sekundit. Bioloogilise aju eelised on ülisuur tihedus, väike energiakulu, stabiilsus, elastsus, mitmeotstarbelisus ja tõrketaluvus. Inimese aju koosneb ~1015 sünapsist.
Ajalugu.
Esimene NOMFET loodi 2009. aastal prantsuse nanotehnoloogide poolt Lille'i ülikoolis. Dominique Vuillaume koos oma kolleegidega uuris elektrilaengute liikumist orgaanilises metalli nanoosakestega pooljuhis ja avastas, et need käituvad samamoodi nagu keemilised neurotransmitterid, mis vahendavad aju sünapse. Seda loetakse esimeseks korraks, kui bioloogilist sünapsi elektrooniliselt imiteeriti. Meeskonnas oli teadlasi nii CNRS-ist (Centre national de la recherche scientifique) kui ka CEA-st (Commissariat à l'énergie atomique).
NOMFET-i tööpõhimõte.
Positiivsed laengud ehk nn augud, mille jätavad puuduvad elektronid polütsüklilises aromaatses süsivesinikuühendis, juhivad voolu kullaga kaetud kanalis. See tähendab, et juhtivus tekib seadmes aukude kaudu. Sisendpinge mõjul tekib kulla nanoosakeste vahele teatud arv auke. Voolutugevust saab reguleerida aukude hulga ja seega sisendpinge kaudu. Tänu reguleeritavusele pakub NOMFET rohkem kasutusvõimalusi kui tavaline transistor. Lisaks sellele on NOMFET-il lühiajaline sünaptiline plastilisus, mistõttu saab laengut nanoosakestes säilitada ja kanalit mõne sekundi kuni mõne tuhande sekundi vältel avatuna hoida.
Rakendatavus.
NOMFET-e saab kasutada
Spandarjani veehoidla

Spandarjani veehoidla (armeenia keeles Սպանդարյանի ջրամբար) on suur tehisjärv Vorotani jõel Armeenias Sjunikhi maakonnas Spandarjani omavalitsuses, Gorajkist kagus. Veehoidla maht on 257 mln m³.
Tehisjärv rajati 1980. aasta paiku Arpa jõe lähedusse ning on väidetavalt ühendatud jõega 9-miilise tunneli kaudu.Veehoidla ääres asub Armeenia ainus stepi-tuuletallaja ("Falco naumanni") pesitsuskoloonia. Samuti on selle juures Spandarjani hüdroelektrijaam.
2011. aasta Raadio 2 Aastahitt

2011. aasta Raadio 2 Aastahitt oli 18. Raadio 2 korraldatud muusikaküsitlus Raadio 2 Aastahitt ja -üritus. Tulemused kuulutati välja 6. jaanuaril 2012.
Unistuste bänd 2011.
Kuuenda "Unistuste bändi" koosseisu valiti Ott Lepland (vokaal), Stig Rästa (kitarr), Mihkel Mattisen (klahvpillid), Reigo Ahven (trummid), Ivo Etti (basskitarr) ja Sandra Sillamaa (torupill). Aastahitigalal esitas bänd loo "Sülita vaid allatuult", mille autorid on Ivo Linna ja Ott Arder.
Harper Lee

Nelle Harper Lee (28. aprill 1926 Monroeville, Alabama – 19. veebruar 2016 Monroeville) oli Ameerika Ühendriikide kirjanik.
Tema tuntuim romaan on "Tappa laulurästast" (1960). Eesti keeles ilmus romaan esmakordselt 1964. aastal Eesti Riikliku Kirjastuse sarjas "XX sajandi raamat". 2008. aastal andis kirjastus Pegasus sarjas Pegasuse klassika välja raamatu kordustrüki. Romaani tõlkis Valda Raud. ISBN 978-9949-442-25-6
Aastal 2017 ilmus raamatu kolmas trükk ISBN 978-9949-620-57-9. „Tappa laulurästast“ põhjustas sensatsiooni 1960. aastate raamatumaailmas ning pälvis tänu intrigeerivale süžeele ja võimsale sõnumile kiiresti ülemaailmse tunnustuse. Aastal 1962 valmis romaani põhjal samanimeline film. Selle lavastas Robert Mulligan, peaosa mängis Gregory Peck. 
21. sajandi algul selgus, et juba 1950. aastate keskel oli Harper Lee kirjutanud raamatu „Mine, pane vahimees välja” – romaan tarkusest, inimlikkusest, kirest ja mõistvusest. Eesti keeles ilmus see 2017. aastal kirjastuselt Pegasus, tõlkija Matti Piirimaa. 
Eesti teatris on lavastatud tema romaani põhjal lavatükk "Tappa laulurästast" (lavastaja Urmas Lennuk; esietendus 9. veebruaril 2012; Tartu Sadamateater).
Christian Ehrenfried Baumann

Christian Ehrenfried Baumann (? Frankenstein Sileesia – 24. november 1755 Vigala) oli Eesti vaimulik.
Baumann sündis 18. sajandi alguses Frankensteinis Sileesias, praeguste nimede ja haldusjaotuse järgi Ząbkowice Śląskies Ząbkowice Śląskie maakonnas Alam-Sileesia vojevoodkonnas Poolas. Usuteadust õppis ta (immatrikuleeriti 28. aprillil 1747) Jena ülikoolis. Ordineeriti õpetajaks 27. septembril 1752.
Ta oli (kutsuti 6. juulil 1752) aastatel 1752–1755 Vigala Maarja koguduse adjunktõpetaja.
Isiklikku.
Tema äi oli Harju-Madise koguduse õpetaja Samuel Stricker.
Ace Rusevski

Ace Rusevski (makedooniapäraselt Аце Русевски; sündinud 30. novembril 1956 Kumanovos Makedoonias) on Põhja-Makedoonia ja Jugoslaavia FSV endine poksija, rahvuselt makedoonlane.
Harrastajana.
Ta võistles kuni märtsini 1981 Jugoslaavia FSV eest. Jugoslaavia-siseselt võistles ta Makedoonia SV eest.
Jugoslaavia meistrivõistlustel.
Ta oli kokku neljakordne Jugoslaavia meister – kergekaalus (kuni 60 kg) aastatel 1977 ja 1978 ning I kergekeskkaalus (kuni 63,5 kg) aastatel 1979 ja 1980. 
Kaasaegsetel olümpiamängudel.
Ta sai kergekaalus (kuni 60 kg) 1976. aasta Montréali olümpiamängude poksivõistlustel pronksmedali, kaotades poolfinaalis hilisemale kuldmedali- ja olümpiavõitjale Howard Davisile (USA) ja jäädes edasisest medaliheitlusest välja.
Ta osales I kergekeskkaalus (kuni 63,5 kg) 1980. aasta Moskva olümpiamängude poksivõistlustel, kus kaotas veerandfinaalis hilisemale kuldmedali- ja olümpiavõitjale Patrizio Olivale (Itaalia) ja jäi edasisest medaliheitlusest välja.
Maailmameistrivõistlustel.
Ta osales kergekaalus (kuni 60 kg) 2. maailmameistrivõistlustel (Belgrad, 1978), kus kaotas 2. ringis oma kohtumise hilisemale kuldmedalivõitjale ja maailmameistrile Davidson Andeh'le (Nigeeria) ja jäi edasisest medaliheitlusest välja.
Euroopa meistrivõistlustel.
Ta võitis kergekaalus (kuni 60 kg) 22. Euroopa meistrivõistlustel (Halle, 1977) kuldmedali ja tuli Euroopa meistriks. 
Elukutselisena.
Ta poksis märtsist 1981 kuni juunini 1987 elukutselisena. Ta pidas kokku 23 kohtumist ning võitis neist 18 (neist 8 nokaudiga), kaotas 2 (neist 1 nokaudiga) ja viigistas 3 kohtumist.
Zvonimir Vujin

Zvonimir Vujin (serbiapäraselt Звонимир Вујин; 28. juuni 1943, Zrenjanin, Kesk-Banati ringkond, Vojvodina – 8. detsember 2019 Zrenjanin, Serbia) oli Serbia ja Jugoslaavia poksija, rahvuselt serblane. Ta oli kokku neljakordne Jugoslaavia meister aastatel 1965, 1966, 1969 ja 1972.
Vujin sai kergekaalus (kuni 60 kg) pronksmedali 1968. aasta México olümpiamängude poksivõistlustel, kaotades poolfinaalis hilisemale hõbemedalivõitjale Józef Grudzieńile (Poola) ja jäädes edasisest medaliheitlusest välja ning I kergekeskkaalus (kuni 63,5 kg) 1972. aasta Müncheni olümpiamängude poksivõistlustel, kaotades poolfinaalis hilisemale kuldmedali- ja olümpiavõitjale Ray Sealesile (USA) ja jäädes edasisest medaliheitlusest välja.
Vujin sai kergekaalus (kuni 60 kg) 17. Euroopa meistrivõistlustel (Rooma, 1967) hõbemedali, kaotades finaalis kuldmedalivõitjale ja Euroopa meistrile Józef Grudzieńile (Poola).